નીતિનભાઇ પટેલે ઉમેર્યું હતું કે, સૌરાષ્ટ્ર વિસ્તારની સૌની યોજના દ્વારા નર્મદાના 1200 ક્યુસેક પાણીનું વહન કરીને આજી-1, મચ્છુ-2, વડોદ, આકડિયા, ભીમદાદ, ગોમા જેવા બંધોમાં ક્રમશ: નર્મદાનું પાણી પાક બચાવવા માટે આપવામાં આવશે. જેનાથી આશરે 25 હજાર એકરને સિંચાઇનો લાભ મળશે. આ ઉપરાંત રાજકોટ અને મોરબી શહેરને પીવાનાં પાણીનું સંકટ ટળશે. નર્મદાનું પાણી મળવાથી આ વિસ્તારોમાં પીવા /ઘરવપરાશનાં પાણીની સમસ્યા દૂર થશે અને વાવેતર થઇ ચૂકેલ વિવિધ પાકોને આ પાણીથી જીવતદાન મળશે તેમ જ પશુધનને પણ પીવાનું પાણી ઉપલબ્ધ થશે. તેમણે એમ પણ જણાવ્યું હતું કે, રાજ્યની પીવાની જરૂરિયાત માટે સમગ્ર જળ વર્ષમાં એટલે કે જુલાઇથી જૂન સુધી અંદાજે 1.5 મિલિયન એકર ફૂટ પાણીની જરૂરિયાત રહે છે. જે માટે રાજ્ય સરકારે પૂરતું આયોજન કરેલ છે અને આગામી ચોમાસા સુધી પીવાનાં પાણીની કોઇ સમસ્યા નથી.